Orlofsnefnd LÍ hefur unnið að því að undanförnu að fjölga þeim kostum sem læknum bjóðast í orlofi sínu . Ákveðið hefur verið að framlengja leigusamninginn um íbúðina í Barcelona og nú er verið að ganga frá samningum um leigu á íbúð í Alicante á meginlandi Spánar en Menorca dettur út . Þá hefur verið tekin á leigu íbúð í hjarta Kaupmannahafnar . Um er að ræða 88 fermetra þriggja herbergja íbúð við Paludan Mullersvej á Friðriksbergi . Þaðan er skammt í Frederiksborg Have og dýragarðinn og röskur göngutúr eftir Vesterbrogade niður að Ráðhústorgi . Innlendum kostum fjölgar líka . Nú er lokið endurbótum á einbýlishúsinu að Skaftárvöllum 7 á Kirkjubæjarklaustri og hefur húsið verið í leigu frá því í haust . Þetta er rúmgott hús með svefnplássi fyrir átta manns . Búið er að koma upp gufubaði í bílskúrnum og að sjálfsögðu er hinn ómissandi heiti pottur á veröndinni . Húsið er vel tækjum búið og hentar jafnt til sumar - sem vetrardvalar . Það liggur vel við ferðum inn á hálendið og í næsta nágrenni eru fjölbreyttir möguleikar á veiðum , hvort sem menn sækjast eftir lagardýrum eða fuglum himinsins . Síðast en ekki síst ber að nefna nýjustu fjárfestingu nefndarinnar en hún afréð nú fyrir skemmstu að kaupa heilsárshúsið Mörk sem stendur í grennd við Laugaskóla í Suður-Þingeyjarsýslu , nánar tiltekið í hlíðinni ofan við skólann . Húsið er nýlegt , reist fyrir tveimur árum og hefur verið notað sem sumarbústaður og íbúðarhús . Húsið er 64 fermetrar auk 25 fermetra svefnlofts . Á hæðinni eru tvö svefnherbergi , eldhús , bað og stofa . Verið er að koma húsinu í gott horf og heitum potti verður komið upp fyrir sumarið en ætlunin er að hefja útleigu á því eftir áramót . Nánari upplýsingar um þessa kosti og aðra sem Orlofsnefnd býður læknum verður að finna í bæklingi nefndarinnar sem að þessu sinni kemur út í janúar og verður dreift með fyrsta tölublaði Læknablaðsins á nýju ári . Einnig má benda á heimasíðu nefndarinnar en hana má nálgast af heimasíðu LÍ : lis.is